Sekere KitKat-sjokolade oor glasstukkies herroepKit Kat (Foto: Pixasbay) Nestlé Suid-Afrika sê hy tree voorkomend op deur sekere KitKat-sjokolade te herroep omdat dit moontlik stukkies glas kan bevat. Die klein stukkies glas is tydens gehalte- en veiligheidskontrole gevind. Dié voedselvervaardigingsreus is onseker of sjokolade met stukkies glas in wel hul verskyning op winkelrakke gemaak het. Volgens Zweli Mnisi, korporatiewe woordvoerder van Nestlé, ondersoek hulle tans wat verkeerd geloop het. “Nadat ons die probleem opgemerk het, het ons dadelik stappe gedoen om voorkomend op te tree. Ons het bykomende maatreëls ingestel om ons gehalte- en veiligheidskontroles op te skerp om seker te maak dit gebeur nie weer nie,” sê Mnisi. “Geen klagtes of beserings is tot dusver aangemeld nie.” Die geraakte sjokolade het ’n vervaldatum van óf 30 September 2022 óf 31 Oktober 2022. “Die vrywillige herroeping geld slegs vir die KitKat 2 Finger Milk 36x20g en die KitKat Mini Bag Milk 32x200g met spesifieke produksiekodes. “Geen ander groottes en soorte KitKat-produkte (onder andere donkersjokolade en witsjokolade) word deur hierdie herroeping geraak nie.” Mnisi sê verbruikers wat geraakte produkte gekoop het, moet dit nie gebruik nie, maar terugneem na die plek waar hulle dit gekoop het vir volle terugbetaling. Om die produksiekode op te spoor, moet verbruikers op die sypaneel van die pakkie kyk. “Indien jy bekommerd is dat jy of een van jou familielede dalk een van die geraakte produkte geëet het, raadpleeg asseblief ŉ dokter.” As jy nie seker is hoe om die produksiekode te vind of hoe om die produk terug te stuur nie, skakel 0860 096 116 of stuur ŉ e-pos aan [email protected] of kontak Nestlé deur middel van hul sosialemediaplatforms. Die volgende produksiekodes word geraak: 13620177, 13600177, 13610177.